I "Begravelsen" er det første gang familien er forsamlet igen efter den fest, hvor Christian holdt sin grønne tale. -Det er jo der, hvor de skal finde ud af, om de kan tilgive hinanden, eller kan de ikke. Og skal de prøve at banke den der muntre stemning op, for at se hvordan det virker, siger instruktør og teaterchef Morten Kirkskov, Aalborg Teater til TV2/NORD. "Begravelsen" er skrevet af  Thomas Vinterberg og Mogens Rukov. Thomas Vinterberg stod bag "Festen", der blev en stor international succes både på film og teater. "Festen" sluttede med et uforsonligt brud mellem forældre og børn. Nu er der gået 10 år og familien er samlet igen. -Man vil gerne vide - hvad er der sket med dem?  Det får man noget mere at vide om her i "Begravelsen", og jeg tror at "Festen" har banet vejen for, at man kan holde til at se den her tragedie som "Begravelsen" er, siger instruktør og teaterchef Morten Kirkskov, Aalborg Teater til TV2/NORD. Stykket har Danmarks premiere den 22. februar.

Referat:
Et nyt teaterstykke "Begravelsen" forsætter fortællingen om den familie, som blev skildret i Thomas Vinterbergs store succes "Festen".